recursal/SuperWikiNEXT-32B huggingface dataset:
**תחנה בדרך** הוא אלבום אוסף של הזמרת הישראלית ירדנה ארזי, שיצא ב-1989.

רקע
---

אלבום הוא למעשה האחרון בתקופת הצלחתה הגדולה של ארזי בשנות השמונים, ואחריו החליטה לפרוש לשלוש שנים מחשיפה תקשורתית. בכך תמו ימי הזוהר שלה. האלבום הוא אלבום אוסף, ובו גם שירי שנות החמישים בעיבודים חדשים. את האלבום הפיק מוזיקלית אריק רודיך, והוא גם האלבום הראשון של ארזי ללא יועצה האמנותי גברי מזור שליווה אותה לאורך כל שנות הצלחתה.

את האלבום הקליטה ארזי במקביל להקלטת אלבומה "דמיון מזרחי", ובמרכזו חידושים ללהיטים כמו "שאני עמך" של אסתר עופרים, "בת הדייג" של מרים אביגל, "מול הר סיני" של להקת הנח"ל ושושנה דמארי ו"בין פרחי הגן" שארזי עצמה ביצעה במסגרת המופע "קונגרס הצחוק הציוני" בשנת 1972.

במיוחד לאלבום זה התאחדה לראשונה שלישיית שוקולד מנטה מסטיק וביצעה שני שירים, אף הם גרסאות כיסוי ללהיטי עבר: "ונצואלה" ו"נערה ממש אוצר". לשיר "ונצואלה" הופק קליפ מיוחד.

בנוסף, ריכזה ארזי באלבום מבחר משיריה המוכרים לאורך השנים, כ"בן אדם", "היא רוקדת", "עגילי דמאר", "דרישת שלום", "יש ונדמה" ו"הכינור הנאמן", מחרוזת שירי רועים עמה הופיעה באותה התקופה, וגרסת רמיקס לשיר "מה נתת לי" שערך יזהר אשדות במיוחד להפצה בינלאומית.

שני שירים חדשים ליוו את הדיסק. הראשון בהם "האיש מן החלום" נכתב במיוחד למצעד הפזמונים השנתי תשמ"ח, שהה במצעד 18 שבועות מהם שלושה בפסגה והגיע למקום השביעי במצעד הפזמונים השנתי תשמ"ט לצד "אלף לילה ולילה" מהאלבום דמיון מזרחי.

השני הוא "כאבים רחוקים" שיצא לרדיו ב-28 בנובמבר 1989 ושהה במצעדי הפזמונים 24 שבועות רצופים (השיר הוותיק ביותר של ארזי במצעדי הפזמונים). במצעד הפזמונים השנתי תש"ן דורג במקום ה-12 וארזי זכתה בתואר "זמרת העשור".

רשימת השירים באלבום
-------------------

1. כאבים רחוקים
2. ונצואלה - עם לאה לופטין ורותי הולצמן
3. נערה ממש אוצר - עם לאה לופטין ורותי הולצמן
4. רק אלומה
5. מול הר סיני
6. שם בכביש דימונה
7. יש ונדמה
8. הכינור הנאמן
9. מה יש לי
10. עגילי דמאר
11. דרישת שלום
12. בן אדם
13. יריד האהבה
14. היא רוקדת
15. בין פרחי הגן
16. שאני עמך
17. בת הדייג
18. האיש מן החלום
19. מחרוזת שירי רועים
20. מה נתת לי (רמיקס)

משתתפים באלבום
--------------

* אריק רודיך - מעבד מוזיקלי, מפיק ונגן קלידים
* דלית כהנא - קולות רקע
* ירדנה ארזי - יועצת אמנותית
* יזהר אשדות - מעבד
* לאה לופטין - שירה
* רותי הולצמן - שירה
* גלעד עצמון - כלי נשיפה
* נתן תומר - מפיק
**משרד רואי חשבון** הוא משרד המספק שירותי ראיית חשבון ללקוחותיו. השירותים כוללים תחומים עיקריים, אחדים: ביקורת חשבונות, מסים, חוות דעת כלכליות וייעוץ ארגוני.

לעיתים מופעל משרד רואי חשבון על ידי רואה חשבון יחיד, אך פעמים רבות מתאגדים רואי חשבון אחדים למשרד משותף, המסוגל להציע מגוון רחב יותר של התמחויות. גודלו של משרד רואי חשבון עשוי להגיע למאות עובדים ואף יותר. לקוח הזקוק לשירות בתחום זה יוכל לקבלו במשרד גדול אחד, או בשיתוף פעולה בין משרדים קטנים אחדים. 

התקשרות של לקוח עם משרד רואי חשבון נעשית בשתי דרכים עיקריות:

* התקשרות חד-פעמית, לשם קבלת שירות לבעיה מסוימת. דוגמה: גוף הזקוק לביקורת חקירתית יתקשר עם משרד רואי חשבון למטרה זו.
* התקשרות ארוכת-טווח, לשם קבלת שירות חשבונאי שוטף. דוגמה: חברה זקוקה באופן שוטף לשירותיו של משרד רואי חשבון לשם הגשת דו"חותיה הכספיים.

העובדים במשרד רואי חשבון הם מסוגים אחדים:

* שותפים, שלכל אחד מהם חלק בבעלות על המשרד.
* רואי חשבון שכירים
* מתמחים - מי שסיימו לימודי חשבונאות, אך טרם הוסמכו כרואי חשבון.
* עובדים בתחומים משיקים, כגון מנהלי חשבונות, יועצי מס ומבקרי מערכות מידע.
* עובדי מנהלה, חסרי השכלה משפטית.

צורת ההתאגדות המקובלת למשרד רואי חשבון היא שותפות.

ביג פור
-------

 ערך מורחב – **ביג פור**  

הביג פור (באנגלית: Big Four; תרגום: **ארבעת הגדולים**) הם ארבעת משרדי ראיית החשבון הבינלאומיים הגדולים ביותר. ארבעת המשרדים אמונים יחד על רוב עבודת הביקורת של חברות ציבוריות ושל חברות פרטיות ברחבי העולם. יחד הם יוצרים אוליגופול בשוק שירותי הביקורת. בעבר היה הביג פור מוכר כ**ביג 8** (שמונה הגדולים), אך הוא הצטמצם לחמישה משרדים לאחר מספר מיזוגים. ה**ביג 5** (חמשת הגדולים) הפכו לביג פור בשנת 2002 לאחר שמשרד ארתור אנדרסן כמעט שנסגר לאור מעורבותו והסתבכותו בפרשת אנרון.

**ארבעת המשרדים:**

| משרד | מחזור הכנסות | מספר עובדים |
| --- | --- | --- |
| פרייס ווטרהאוס קופרס PriceWaterhouseCoopers - PwC | 28.2 מיליארד דולר | 155,693 |
| דלויט טוש טומטצו Deloitte Touche Tomatsu | 27.4 מיליארד דולר | 165,000 |
| ארנסט אנד יאנג Ernst and Young | 24.5 מיליארד דולר | 135,000 |
| KPMG | 22.7 מיליארד דולר | 137,000 |
| נכון לשנת 2008. מקורות: (הקישור אינו פעיל) |

בישראל, על פי דירוג "Dun's 100" של דן אנד ברדסטריט, חמישה משרדים גדולים מייצגים יחדיו כ-90% מהחברות הציבוריות בישראל. בראש הטבלה נמצאת ארנסט אנד יאנג, קוסט פורר גבאי את קסירר, אחריה בריטמן אלמגור זהר (דלויט טוש טומטצו) וסומך חייקין (KPMG). במקום הרביעי בדירוג נמצא משרד PwC ישראל ובחמישי - BDO זיו האפט.

קישורים חיצוניים
----------------

ויקישיתוף מדיה וקבצים בנושא **משרד רואי חשבון** בוויקישיתוף
* אתר רואי חשבון בישראל
* סקירת תחום רואי החשבון

הערות שוליים
------------

1. ↑  נכון לשנת 2013
**קרב לסנאיה** היה קרב שהתרחש ב-9 באוקטובר 1708 בין הכוחות של רוסיה הצארית לבין כוח שוודי כחלק של מלחמת הצפון הגדולה. הקרב הסתיים בניצחון רוסי, לפי דבריו של פיוטר הגדול, ניצחון זה היה שלב חשוב לקראת הניצחון הרוסי המכריע בקרב פולטבה.

רקע
---

הגנרל אדם לודוויג לוונהאופט היה מפקד של יחידה צבאית משמעותית שבסיסה היה בריגה. בקיץ 1708 הוא קיבל פקודה מקרל השנים עשר, מלך שוודיה לצאת דרומה ולחבור לכוח העיקרי בפיקוד המלך. על לוונהאופט הוטל להביא לכוח העיקרי אספקת חדשה של מזון ותחמושת לקראת המתקפה הכללית על מוסקבה.

מערך ההכנות התארך מעבר לצפוי וב-26 בספטמבר קרל השנים עשר החליט לשנות את התוכנית המקורית, עזב את המחנה שלו והחל בתנועה דרומה לכיוון אוקראינה במטרה לחזק את כוחותיו של הטמאן איוואן מזפה ולעבור את החורף בתנאים טובים.

פיוטר הגדול ידע על תוכניותיהם של השוודים והחליט לתקוף את הכוח של לוונהאופט עוד לפני שהלה יצליח להתחבר עם הכוח העיקרי. יחידה בפיקוד של אלכסנדר מנשיקוב החלה לנוע לכיוון השוודים. במהלך 8 שנות המלחמה, הרוסים לא הצליחו לנצח את השוודים בקרב ולכן הפיקוד השוודי לא התרשם מהמהלך.

מהלך הקרב
---------

שני הצדדים סבלו מאבידות משמעותיות במהלך הקרב. לקראת הערב החל לרדת שלג. לוונהאופט החליט על נסיגה במטרה להבטיח שלמות קרונות אספקה שהיו במחנה. חלק מהקרונות שימשו את השוודים לבניית מכשולים שהיו צפויים לעכב את הכוח הרוסי. הניסיון היה מוצלח ובהמשך השוודים הצליחו להעביר את כל הקרונות מעבר לנהר אבל כ-700 חיילים שוודים נהרגו במהלך זה. במטרה להתחבר לכוח העיקרי במהירות המרבית, לוונהאופט החליט לנטוש את התותחים ורוב אספקת המזון שהייתה בקרונות. החיילים החלו בביזת הקרונות וכ-1,000 מהם השתכרו. כאשר, ב-19 באוקטובר לוונהאופט הצליח להתחבר לכוח העיקרי, הוא הביא איתו רק כמחצית הכוח (כ-6,000) ולמעשה ללא אספקת תחמושת ומזון. הדבר רק הגביר את הבעיות הלוגיסטיות של קרל השנים עשר.

בנוסף לכך, הקרב לימד את הרוסים שהם מסוגלים להתמודד בשדה הקרב מול הכוח השוודי. הדבר היה חשוב מאוד להעלאת היכולת והמורל של החיילים לקראת קרב פולטבה שהתרחש 9 חודשים מאוחר יותר.

קישורים חיצוניים
----------------

ויקישיתוף מדיה וקבצים בנושא **קרב לסנאיה** בוויקישיתוף
* תיאור הקרב (באנגלית)
* תיאור הקרב (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* KulturNav: 24c539da-ebb3-4b9c-a3dc-064279c8ba85

 |
**סקוט נתניאל ארפילד** (באנגלית: **Scott Nathaniel Arfield**; נולד ב-1 בנובמבר 1988) הוא כדורגלן סקוטי-קנדי המשחק בעמדת הקשר בשארלוט.

קריירת מועדונים
---------------

ארפילד, נולד בדקמונט שבסקוטלנד, לאם מקומית ואב יליד קנדי. ארפילד את הקריירה שלו במחלקת הנוער של פלקירק. ב-4 באוגוסט 2007, ארפילד ערך את הופעת הבכורה שלו, בניצחון 4–0 בחוץ בגרטנה. את שער הבכורה שלו בקבוצה הבקיע בהפסד 2–4 לאינוורנס. בדצמבר 2007, זכה בתואר הכדורגלן הצעיר של החודש בליגה הסקוטית. בפברואר 2008, ארפילד חתם על חוזה לחמש שנים בקבוצה. הוא רשם 35 הופעות בליגה וכבש 3 שערים. עונה לאחר מכן, כבש 10 שערים בכל המסגרות, 7 מתוכן בליגה. באוגוסט 2009, המילטון אקדמיקל הציע 100 אלף פאונד עבור כרטיס השחקן של ארפילד, אך נדחתה.

ב-24 במאי 2010, ארפילד סיכם בהאדרספילד טאון תמורת 400 אלף פאונד. ב-7 באוגוסט 2010, ארפילד ערך את הופעת הבכורה שלו בהאדרספילד ערך בניצחון 3–0 נגד נוטס קאונטי. ב-11 בספטמבר, כבש את שער הבכורה שלו בקבוצה בניצחון 1–2 נגד לייטון אוריינט.

בקיץ 2013, ארפילד נבחן בברנלי ואף כבש בניצחון 0–3 נגד קורק סיטי במשחק אימון. כעבור 4 ימים, חתם על חוזה לשנתיים בקבוצה. בברנלי, ארפילד לבש את החולצה עם המספר 37, לזכר של חברו של ארפילד קרייג גואנס, ששיחק איתו בקבוצת הנוער של אינוורנס ונהרג בתאונה בשנת 2005. ב-6 באוגוסט 2013, ארפילד כבש את שער הבכורה שלו בניצחון 4–0 נגד יורק במסגרת גביע הליגה. בסיום העונה, ברנלי עלתה לפרמייר ליג וארפילד חתם לשלוש שנים נוספות במועדון. במשחק פתיחת העונה של עונה לאחר מכן, ארפילד הבקיע את שער הבכורה שלו בפרמייר ליג.

ב-14 במאי 2018, ארפילד חזר לסקוטלנד וחתם לארבע שנים בגלאזגו ריינג'רס. ב-7 באפריל 2019, ארפילד הבקיע את השלושער הראשון שלו בקריירה בניצחון 3–0 מול מות'רוול.

קריירה בינלאומית
----------------

בצעירותו, ארפילד שיחק בכל הנבחרות הצעירות של סקוטלנד, ואף בנבחרת המילואים שלה.

בפברואר 2016, ארפילד הגיש בקשה לפיפ"א, לייצג את קנדה, מולדת אביו וכעבור חודש הבקשה אושרה. ב-25 במרץ, ארפילד ערך את הופעת הבכורה שלו בנבחרת בהפסד 0–3 למקסיקו. ב-7 ביולי 2017, ארפילד הבקיע את שער הבכורה שלו בנבחרת בניצחון 2–4 נגד גינאה הצרפתית במסגרת שלב הבתים של גביע הזהב בכדורגל 2017.

תארים
-----

**גלאזגו ריינג'רס**

* ליגת העל הסקוטית: 2020/2021
* גביע סקוטי: 2021/2022

קישורים חיצוניים
----------------

ויקישיתוף מדיה וקבצים בנושא **סקוט ארפילד** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת קנדה – גביע הזהב 2019** |
| --- |
| 1 לוטווילר • 
2 ברול-גיארד • 
3 מורגן • 
4 קורנליוס • 
5 ג'ונסון • 
6 פייטה • 
7 טייבר • 
8 ארפילד • 
9 לארין • 
10 הויילט • 
11 ל. מילר • 
12 דייוויס •
13 האצ'ינסון • 
14 קייה •
15 הנרי •
16 אוקלו •
17 כ. מילר •
18 בוריאן •
19 קבאליני •
20 דייוויד •
21 אוסוריו •
22 קראפו •
23 גודיניו •
מאמן: הרדמן | קנדהקנדה |
**הנרי ברוקס** (באנגלית: **Henry Brocas**;‏ 1762 או 1765 – 1837) היה אמן אירי הידוע בנופיו.

ביוגרפיה
--------

הנרי ברוקס נולד בדבלין ב-1762 או ב-1765. משפחת ברוקס היא צאצאית של האנגלי רוברט ברוקס, שהגיע לאירלנד מדרבישייר בתקופת שלטונו של קרומוול. ברוקס היה בנם החמישי של רוברט ובריג'ט ברוקס (לבית טיילור). אמו הייתה מווקספורד. אחיו הגדול, ג'יימס, היה גם אמן הנרי ברוקס עבר בחייו במספר כתובות בדבלין.

### קריירה אמנותית

הוא היה אמן אוטודידקט, עבד בצבעי מים ושמנים, וגם היה חרט פורה. תחריטיו כללו דיוקנאות, קריקטורות ונופים, שפורסמו בכתבי עת ובמגזינים של דבלין. אחת מהקריקטורות הפוליטיות המוקדמות שלו הופיעה ב-Exshaw's Magazine ב-1784 בשם ״אהבת השועל והגירית״. הוא גם הפיק מספר מערכונים סאטיריים על חוק האיחוד בשנת 1800. הוא הפיק דיוקנאות חרוטים של האנשים המפורסמים ביותר של ימיו, כולל וולטר הוסי בורג, ג'ון פוסטר וארל פיצוויליאם. הוא חרט דיוקן של רוברט אמט שפורסם ביום 19 בספטמבר 1803.

בשנת 1801 הוא מונה למאסטר של בית הספר לנוף ולקישוט של החברה המלכותית של דבלין, תפקיד אותו מילא עד מותו, אף שנחשב למורה גרוע. הוא ננזף בקביעות על ידי מנהל בית הספר על שמירת זמן גרועה ושיטות הוראה בלתי צפויות שלו, והושעה לתקופה קצרה בדצמבר 1832 בגלל "אי כפיפות ואי ציות לפקודות". הוא הציג בתערוכות שונות בדבלין בין השנים 1800 ל-1812, וב-1837 הציג ארבעה רישומים באקדמיה המלכותית היברניאן.

בתחילת המאה ה-19 הוא צייר קריקטורות פוליטיות עבור המגזין האירי של וולטר קוקס, המתארים זוועות בריטיות במהלך המרד האירי של 1798.

הוא נפטר בדבלין ב-2 בנובמבר 1837. ארבעה מבניו, ג'יימס הנרי, סמואל פרדריק ברוקס, ויליאם והנרי, היו גם הם אמנים.

קישורים חיצוניים
----------------

ויקישיתוף מדיה וקבצים בנושא **הנרי ברוקס** בוויקישיתוף

הערות שוליים
------------

1. ↑  Bryan, Michael (1886). "Brocas, Henry". In Graves, Robert Edmund (ed.). Bryan's Dictionary of Painters and Engravers (A–K). Vol. I (3rd ed.). London: George Bell & Sons.
2. ↑  Clarke, Frances (2009). "BROCAS, Henry, senior". In McGuire, James; Quinn, James (eds.). Dictionary of Irish Biography. Cambridge: Cambridge University Press.
3. ↑  Raftery, P. J. (1961). "The Brocas Family, Notable Dublin Artists". Dublin Historical Record. 17 (1): 25–34. ISSN 0012-6861
4. ↑  Butler, Patricia (1997). Three hundred years of Irish watercolours and drawings. London: Phoenix Illustrated. p. 41.
5. ↑  Walter F. Strickland, "Brocas, Henry, senior", A Dictionary of Irish Artists, 1913
6. ↑  Roy Douglas, Liam Harte & Jim O'Hara, Drawing Conclusions: A Cartoon History of Anglo-Irish Relations 1798-1998, The Blackstaff Press, Belfast, 1998, pp. 25-26

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 6893 3684
* KulturNav: be97c2c0-d558-4e24-8174-f8d885a3bb5d
* RKD: 12719
* ULAN: 500029404
* VIAF: 95863136
* WorldCat: lccn-nr92026438

 |
**תזמורת יוהאן שטראוס** (באנגלית:  **Johann Strauss Orchestra**) היא תזמורת הולנדית שבסיסה במאסטריכט שבהולנד. התזמורת נוסדה בידי אנדרה ריו בשנת 1987.

התזמורת מלווה את אנדרה ריו בהופעותיו ומנגנת קטעים קלאסיים קלים בביצוע הומוריסטי.

היסטוריה
--------

גמה סרפנטי והכנר והמנצח אנדרה ריו הקימו תזמורת קאמרית בשם "תזמורת הסלון של מאסטריכט" בשנת 1978 (MSO). בתחילה ההופעות יועדו לקהל מצומצם והרפרטואר כלל בעיקר יצירות מז'אנר הפופ האופראי.

עם ההצלחה הוחלט בשנת 1987 על שינוי השם של התזמורת הוחלו על שינוי השם ל"תזמורת יוהאן שטראוס" כדי לאפיין אותה מוזיקת הואלס. בקונצרט הראשון של התזמורת ב-1 בינואר 1988 היו בה 12 מוזיקאים.

הופעות והקלטות
--------------

ריו התזמורת מופיעים ברחבי העולם, ובעיקר באירופה, צפון אמריקה, יפן ואוסטרליה (אך גם בישראל בה הופיע בשנת 2018 ושוב ב-2022).

התזמורת זכתה במספר פרסים, ביניהם שני פרסי המוזיקה העולמית, והקלטות התזמורת זכו בתואר תקליט זהב ותקליט פלטינה במדינות רבות, כולל שמונה פעמים בהולנד.

בסטודיו של ריו במאסטריכט התזמורת הקליטה יצירות מסוגות שונות - מוזיקה קלאסית, פופולרית, פולק, מוזיקה לסרטים ולתיאטרון.

חברי התזמורת
------------

בשנת 2008 התזמורת כללה 43 חברים, ועם ההצלחה בשנות ה-2010 גדלה התזמורת ל80 עד 150 חברים (תלוי בהיקף ההופעה). המוזיקאי הוותיק ביותר הוא יאן סאסן, שהצטרף בשנת 1987.

קישורים חיצוניים
----------------

* 

* אתר האינטרנט הרשמי של תזמורת יוהאן שטראוס
* 

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0001 0674 9686
* LCCN: no2006052298
* MusicBrainz: c4165632-f1e0-4756-a858-b567d56cf39d
* NKC: pna2008465058
* NLG: 130245
* SUDOC: 157335690
* VIAF: 157898201
* WorldCat: lccn-no2006052298

 |
**פאבילה, מלך אָסטוּריאס** (נפטר בשנת 739) היה המלך השני של ממלכת אסטוריאס משנת 737 ועד מותו.

ביוגרפיה
--------

פאבילה היה בנו ויורשו של פלגיוס, המלך האָסטוּרי הראשון, ולא הרבה ידוע על מוצאו, כפי שלא ידוע על מוצאו של אביו. 

 מיניאטורה משנות ה-30 של המאה ה-16, המתארת את פאבילה נהרג על ידי דוב
בשנת 737 הוא ייסד את כנסיית סנטה קרוז, בבירתו קנגס דה אוניס.

אמרו שהוא נהרג על ידי דוב בציד. הציד נועד כנראה לטפח קשרים פוליטיים בחצרו, מנהג נפוץ מימי הביניים.[דרוש מקור] אף על פי כן, כותבי כרוניקה מאוחרים יותר של ה-*Cronica ad Sebastianum* מתחו עליו ביקורת כמי שנכנע לקלות דעת כשיצא לציד.

פאבילה נקבר עם אשתו פרוילובה בכנסייה שייסד. על פי כתובת היסוד של סנטה קרוז, הוא הותיר ילדים, אך הם לא ירשו אותו. ירש אותו גיסו אלפונסו, בעלה של אחותו ארמסינדה, שהיה בן למשפחת אצולה ותיקה ומובילה בקנטבריה.

קישורים חיצוניים
----------------

ויקישיתוף מדיה וקבצים בנושא **פאבילה, מלך אסטוריאס** בוויקישיתוף
* פאבילה, מלך אסטוריאס, באתר "Find a Grave" (באנגלית)

הערות שוליים
------------

1. 1 2  *Ad Sebastianum*, 12.

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX1523553
* VIAF: 102342954
* WorldCat: viaf-102342954

 |
פירוש נוסף ערך זה עוסק בציור של רנה מגריט. אם התכוונתם למשמעות אחרת, ראו הדיוקן (פירושונים).
"הדיוקן", 1935, רנה מגריט
**הדיוקן** או **הפורטרט** (צרפתית: Le Portrait), הוא אחד מציוריו של רנה מגריט. זהו ציור שמן על בד, גודלו 73.3 × 50.2 ס"מ, צויר בשנת 1935. 

ציור זה הוא דוגמה מאפיינת לטכניקה המבדילה את רנה מגריט מציירים סוריאליסטים אחרים. אמנים כדוגמת ארנסט או דאלי מציגים לרוב דימויים מעוותים ודמויי חלום של ייצוגים, המשולבים עם צורות מופשטות. בניגוד אליהם מגריט יוצר צורות ומצבים הנראים לכאורה פשוטים והגיוניים, שההקשר בו הם משולבים הוא היוצר מציאות חדשה והזויה, מציאות סוריאליסטית. 

בניגוד לציירים אחרים המציירים "דיוקן", לא מתואר לכאורה ביצירתו של מגריט דיוקן של עצמו או של אחרים. כמו כן, אין בציור צבעים עזים במיוחד או צורות מופשטות או בלתי רגילות, כמקובל ביצירות רבות בזרם הסוריאליזם. למעשה, הציור מתאר בדיוק כמעט פוטו-ריאליסטי, שולחן ערוך, עליו מונחים בקבוק יין פתוח, כוס, סכין ומזלג, וצלחת, בה מונחת חביתית מקמח. 

הדבר ההופך את התמונה להזויה וסוריאליסטית היא העין המביטה על הצופה ממרכז החביתית, ובכך משנה לחלוטין הקשרו של הציור התמים ויוצרת מציאות חדשה ומפתיעה. 

העובדה שהצייר בחר לקרוא ליצירה "הדיוקן" לכאורה מפתיעה, בהיעדר פנים או דמות. רק לכאורה, מאחר שהתבוננות בציור מגלה כי העין בציור - היא מיישירה מבט, בוחנת את הצופים, וצופָה בדיוקנם. המשך ההתבוננות בתמונה עשוי להביא את המתבונן לשאול עצמו, האם ציור כגון זה, הנותן דוגמה ליצירתו של מגריט, לאמנותו המופשטת והמפתיעה, האם אינו, בעצם, דיוקנו של הצייר? 

הציור "דיוקן" היה חלק מאוסף פרטי של האספנית והציירת האמריקאית קיי סייג' (Kay Sage). בשנת 1956 תרמה סייג' את הציור למוזיאון לאמנות מודרנית בניו יורק.
איירבוס A321 של החברה בנמל התעופה המבורג פולסבוטל
איירבוס A320-200 של החברה
**אונור אייר** (בטורקית: **Onur Air Taşımacılık AŞ**) הייתה חברת תעופה שבסיס הפעולה המרכזי שלה היה באיסטנבול, טורקיה. החברה הפעילה טיסות שכר ליעדים רבים באירופה, וכן לאיחוד האמירויות הערביות מנמל התעופה הבינלאומי איסטנבול אטאטורק. החברה הייתה בבעלות משותפת ובחלקים שווים של ג'אנקוט בגאנה (Cankut Bagana, המנכ"ל הקודם שלה), היאיירי איצ'לי (Hayri İçli, המנכ"ל) וטולבנטצ'י אונסל (Tülbentçi Unsal).

החל מדצמבר 2021, היא נאלצה להשעות את כל הפעילות עד להודעה חדשה והוכרזה כפושטת רגל באפריל 2022.

תולדות החברה
------------

אונור אייר הוקמה ב-14 באפריל 1992 וחודש לאחר מכן החלה להפעיל טיסות לנמל התעופה הבינלאומי ארג'ן ליד לפקושה ברפובליקה הטורקית של צפון קפריסין באמצעות מטוס איירבוס A320 שכור. תוך 11 חודשים נוספו לחברה עוד כ-3 מטוסים ועד סוף שנת 1995 הפעילה תשעה מטוסים. בין השנים 1996-1999 פקדו קשיים כלכליים את החברה ומספר המטוסים צומצם. לאחר מכאן גדל צי החברה שוב, וכיום הוא מונה 30 מטוסים.

החברה התבססה בעיקר על מטוסים חכורים. כחלק מפשיטת הרגל של החברה, אונור אייר החזירה את כל צי המטוסים לחוכרים.

פעילות החברה בישראל
-------------------

בעבר החברה ביצעה 17 טיסות שכר שבועיות מנמל התעופה הבינלאומי של אנטליה לנמל התעופה בן-גוריון. הטיסות מטורקיה בוצעו במטוסי האיירבוס A321 והאיירובוס A330 של החברה.

תאונות ותקריות
--------------

* ב-17 ביוני 2003, טיסה 2263 של החברה במטוס מסוג MD-88 נפגע בעת המראה.
* ב-15 במאי 2006 סירב טייס החברה להמריא מנמל התעופה הבינלאומי של אנטליה בטענה שהוא פוחד כי למטוס נשקפת סכנה.
* ב-1 בינואר 2007 נפתח תא המטען של מטוס החברה מסוג MD-88 וכל תכולתו נשפכה על המסלול.
* ב-7 בספטמבר 2007 אבד הלחץ בתא הנוסעים במטוס איירבוס A321 של החברה, והוא נאלץ לבצע נחיתת חירום בנמל התעופה הבינלאומי איסטנבול אטאטורק. מעדויות הנוסעים הסתבר כי עשן עלה מהמנועים ורק חלק ממסכות החמצן במטוס שוחררו.

קישורים חיצוניים
----------------

ויקישיתוף מדיה וקבצים בנושא **אונור אייר** בוויקישיתוף
* אתר האינטרנט הרשמי של אונור אייר
* אונור אייר, ברשת החברתית פייסבוק

* אונור אייר, ברשת החברתית אקס (טוויטר)

הערות שוליים
------------

1. ↑  Türkei: Onur Air droht endgültiges Aus, Aviation Direct, ‏29 בדצמבר 2021 (בגרמנית)
2. ↑  Luke Bodell, Bankruptcy Declared By Turkish Airline Onur Air, Simple Flying, ‏2022-04-15 (באנגלית)
**בלארף** (באנגלית: **Blarf**) הוא פרויקט מוזיקלי של הקומיקאי האמריקאי אריק אנדרה. בלארף הייתה במקור להקה שהורכבה מאנדרה וחבריו, אך היא התפרקה במהירות. בשנת 2019 חידש אנדרה את הפרויקט, והוציא את האלבום "Cease & Desist" דרך Stones Throw Records.

היסטוריה
--------

לאחר שאריק אנדרה נרשם למכללת ברקלי למוזיקה בוסטון, מסצ'וסטס, הוא הקים להקה בשם "בלארף". מטרת הלהקה הייתה לחקות את הסגנונות של פרנק זאפה והביסטי בויז. הלהקה התפרקה אחרי זמן קצר מכיוון שמתופף הלהקה התחתן בגיל 18 עם אישה הנמצאת בתנועה נגד הפלות, ואנדרה בתגובה כתב שיר בשם "I Love Abortions" (בעברית: "אני אוהב הפלות").

ב-25 בדצמבר 2014, אנדרה הוציא באופן עצמאי מיני-אלבום בהשתתפות מפיק התקליטים הקנדי The First Seed, תחת הכותרת "BLARF".

ב-6 ביוני 2019, נחשף כי אמן חדש נחתם לסטונס ת'רואו רקורדס תחת השם "Blarf" וכי אלבום האולפן הבכורה שלו "Cease & Desist" אמור לצאת ב-26 ביוני. עד מהרה התחוללה שמועה ש"בלארף" הוא כינוי של אנדרה, אולם דמותו של בלארף הכחישה זאת. להופעותיו הפומביות הנדירות מאוד של בלארף הוא נראה בדרך כלל לובש תחפושת של רונלד מקדונלד.

הסינגל המוביל באלבום, "Badass Bullshit Benjamin Buttons Butthole Assassin", יצא ב-18 ביוני עם קליפ נלווה. Cease & Desist יצא כמתוכנן ב-26 ביוני 2019. האלבום מבוסס מאוד על סמפלים והוא מכיל אלמנטים של פלנדרפוניקה ומוזיקת נויז. קליפים לסינגלים "Banana" ו-"Boom Ba" יצאו ב-31 ביולי וב-12 באוגוסט 2019, בהתאמה.

אנדרה הופיע בשידור חי כ"בלארף" לראשונה ב-6 ביולי 2019, בלוס אנג'לס עם עמיתיו הנגנים Thundercat, DOMi ו-JD Beck.

דיסקוגרפיה
----------

### אלבומי אולפן

* Cease & Desist *- 2019*

### תקליטים

* 2014 - (BLARF) (בשיתוף עם The First Seed)

### סינגלים

* 2019 - "Badass Bullshit Benjamin Buttons Butthole Assassin"
* Banana" - 2019"
* Boom Ba" - 2019"

קישורים חיצוניים
----------------

* בלארף, ברשת החברתית אקס (טוויטר)
* בלארף, באתר סאונדקלאוד (באנגלית)
* בלארף, באתר MusicBrainz (באנגלית)

הערות שוליים
------------

1. ↑  Weiss, Jeff (12 בספטמבר 2012). "Comedian Eric Andre trained at Berklee and had a band called BLARF". *LA Weekly*. אורכב מ-המקור ב-2 באוגוסט 2019. נבדק ב-2 באוגוסט 2019. `{{cite web}}`:  (עזרה)
2. ↑  "Eric Andre & The First Seed: BLARF". *thefirstseed.bandcamp.com*. 25 בדצמבר 2014. אורכב מ-המקור ב-18 באוגוסט 2019. נבדק ב-18 באוגוסט 2019. `{{cite web}}`:  (עזרה)
3. ↑  Slingerland, Calum (19 ביוני 2019). "Blarf's Video for "Badass Bullshit Benjamin Buttons Butthole Assassin" Is Wild as Hell". *exclaim*. אורכב מ-המקור ב-8 ביולי 2019. נבדק ב-2 באוגוסט 2019. `{{cite web}}`:  (עזרה)
4. ↑  Sacher, Andrew (26 ביוני 2019). "BLARF, who may or may not be Eric Andre, releases debut album". *Brooklyn Vegan*. אורכב מ-המקור ב-29 ביוני 2019. נבדק ב-2 באוגוסט 2019. `{{cite web}}`:  (עזרה)
5. ↑  Slingerland, Calum (11 ביוני 2019). "Here Are All the Details for Eric Andre's Blarf Album". *exclaim*. אורכב מ-המקור ב-2 באוגוסט 2019. נבדק ב-2 באוגוסט 2019. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 8ae20c49-8b5c-4ba2-a960-7ca1dca8caaf

 |
**עומר** (בצרפתית: **Omer et le Fils de l'Étoile**, "עומר ובן הכוכב") היא סדרת טלוויזיה מונפשת צרפתית, מסוגת פנטזיה והרפתקאות, אשר הופקה על ידי Omer Production והונפשה על ידי Artplus ו-Island Animation. הסדרה נוצרה על ידי פרדריק קוסקס, ריצ'רד בסיס וברנרד דיירס, ונכתבה על ידי אוליבייה מסר וג'יל טורן.

פרק הבכורה של הסדרה שודר לראשונה בצרפת בערוץ +Canal ב-8 בינואר 1992, ופרק הסיום שודר באותה שנה. שידורים חוזרים של הסדרה היו בצרפת בערוץ TF1 ברצועות "Avant l'école" ו-"À tout Spip" בהתאמה. בהמשך הסדרה שודרה בארצות נוספות, ביניהן בריטניה, פולין ורוסיה. בישראל הסדרה שודרה בדיבוב עברי בשנת 1995 ברצועת השידור "בוקר של כיף" בערוץ 2, ולאחר מכן בשידורים חוזרים בערוץ ג'וניור בשנות האלפיים.

לסדרה הופקה עונה בודדה בעלת 26 פרקים באורך 26 דקות.

תקציר העלילה
------------

הסדרה עוקבת אחר עומר, תולעת כתומה קטנה שחיה על כדור הארץ הנמצא בסכנה על ידי שדונים. בשביל להציל את המצב, עומר התולעת מסתובבת עם דן, לוחם אמיץ, בן הכוכב והמושיע של כדור הארץ על פי הנבואה. בהתחלה דן מסורבל מאוד והוא לא יודע הרבה על החיים, אך בהמשך הוא מגלה את הכוחות העיקריים שלו. במהלך הסדרה רואים כיצד עומר ודן ביחד עם חבריהם מצילים את סירנה בת הים, ומשמידים את מורגן הרשע שרוצה להשתלט על העולם.

דמויות
------

* **עומר** – תולעת. הגיבורה הראשית של הסדרה.
* **דן** – לוחם אמיץ, בן הכוכב והמושיע של כדור הארץ.
* **הוט** – ינשוף. חבר של עומר ודן.
* **סירנה** – בת ים שנכלאה על ידי מורגן.
* **אום** – אביה של סירנה.
* **סטלה** – כוכבת ים. חברתה של סירנה.
* **מורגן** – נבל הסדרה אשר רוצה להשתלט על העולם.

מדבבים
------

הפקת הדיבוב העברי נעשתה על ידי שרון מלמד.

| שם הדמות | מדבב/ת בצרפתית | מדבב/ת בעברית |
| --- | --- | --- |
| עומר | סוורין דניס | לימור שפירא |
| דן | לוק האמט | יואל לרנר |
| הוט | רוג'ר לומונט | שי זורניצר |
| סטלה | סטפני מוראט | מיכל צפיר |
| מורגן | סרג' בלומנטל | מוטי דיכנה |
| אום | הנרי לאבוסייר | יהויכין פרידלנדר |

בנוסף דיבבו בדיבוב העברי מומי לוי ויסמין גמליאל, שגם ביצעו את שיר הפתיחה שנכתב על ידי זיו סידי והולחן על ידי אבנר חודורוב.

הפקה
----

הסדרה נוצרה בשנת 1991 על ידי פרדריק קוסקס, ריצ'רד בסיס וברנרד דיירס, ונכתבה על ידי אוליבייה מסר וג'יל טורן. חברת ההפקה שלה היא Omer Production, והנפשתה נעשתה על ידי Artplus ו-Island Animation. כשהסדרה עלתה לשידור בצרפת בשנת 1992, נמכרו במרכולים ביצים שעליהן צוירה עומר התולעת.

הדיבוב האנגלי של הסדרה נעשה בישראל באולפני זאונד. הוא בוים על ידי יוחנן הרסון, שגם השתתף בדיבוב הסדרה, יחד עם המדבבים דור צויגנבום, הווארד ריפ, לינדה לוביץ, גיורא קנת ואווה חדד.

קישורים חיצוניים
----------------

* "עומר", במסד הנתונים הקולנועיים IMDb (באנגלית)
* "עומר", במסד הנתונים הקולנועיים KinoPoisk (ברוסית)
* עומר, במיזם "אישים" לתיעוד היצירה הישראלית
* "עומר", באתר Planète Jeunesse (בצרפתית)

הערות שוליים
------------

1. ↑  Omer et le Fils de l'Etoile : Les Oeufs Omer, באתר יוטיוב
2. ↑  עומר, במיזם "אישים" לתיעוד היצירה הישראלית
**לודוויג דטמן** (בגרמנית: **Ludwig Dettmann**‏; 25 ביולי 1865 – 19 בנובמבר 1944) היה צייר אימפרסיוניסטי גרמני, חבר הזצסיון הברלינאי.

קורות חיים
----------

אביו היה פקיד מכס שהועבר להמבורג בזמן שלודוויג היה עדיין ילד קטן. לאחר לימודים בבית ספר מקומי לאומנות ומלאכה, עבר לאקדמיה הפרוסית לאמנויות, שם למד אצל יוגן ברכט ופרנץ סקרבינה. במקור עבד כמאייר.

לאחר 1891 הוא היה מורה בבית הספר לציור של "התאחדות אמניות ברלין". [3] בשנת 1894 הוא זכה במדליית זהב קטנה בתערוכת האמנות הגדולה בברלין, אירוע שנתי גדול שנמשך בין השנים 1893 עד 1969(מאוחר יותר הוא זכה שם במדליית זהב גדולה בשנת 1909.

בהשפעתו של מקס ליברמן הוא פנה לציור נוף בצבעי שמן ובצבעי מים. הפרויקט הגדול הראשון שלו כלל ארבעה ציורי קיר בבית העירייה באלטונה, המתארים את ההיסטוריה של העיר.

בשנת 1898 הוא היה ממייסדי הזצסיון הברלינאי, ויחד עם מקס ליברמן, וולטר לייסטיקוב, אוטו היינריך אנגל, אוסקר פרנזל, קורט הרמן ופריץ קלימש, היה חבר בוועד המייעץ. בשנת 1900 מונה למנהל האקדמיה לאמנות בקניגסברג. הוא גם השתייך לוועדה המופקדת על בחירת אמנים לפרסום מסחרי פופולרי בחברת השוקולד של סטולוורק.

בשנת 1915 הוא ארגן את תערוכת הצבא והים, שהורכבה מסצינות מלחמה והרואיות. הוא הוצג באקדמיה בברלין ובאגודת האמנות קניגסברג בשנה שלאחר מכן. הוא תרם דיוקנאות של הגנרלים אריך לודנדורף ופאול פון הינדנבורג. למשך שארית תקופת המלחמה הוא היה אמן מלחמה רשמי.

לאחר המלחמה שב לברלין. בשנת 1923 הוא אייר את שני הכרכים של "הטרגדיה של גרמניה 1914-1918" בחינה מפורטת של המלחמה והשלכותיה על ידי הסופר וולטר בלום, לאומני נלהב. באוקטובר 1928, עם תיאו מטייקו, הוא הוזמן לטיסה הטרנס-אטלנטית הראשונה של ספינת האוויר גרף צפלין, שם ערך תיעוד אמנותי של המסע.

לאחר שהיטלר תפס את השלטון הצטרף דטמן למפלגה הנאצית וכיהן בדירקטוריון "איגוד הרייך של אמנות חזותית". הוא נשאר חבר מפלגה עד מותו.

בשנת 1935 הוענקה לו "מדליית גתה לאמנות ומדע" והיה יו"ר ארגון "אמני ברלין" לשנת 37–1936.

בשנת 1938 כתב את הספר "החזית המזרחית. אנדרטה למאבק הגרמני". זמן קצר לפני מותו בשנת 1944 התווסף שמו לרשימת האמנים החשובים לתרבות הנאצית.

בשנת 1946 שמו הוכנס לרשימה של יצירות נאציות שהיו אסורות באזור הכיבוש הסובייטי.

גלריה
-----

* ליד חבצלות המיםליד חבצלות המים
* כיסא בגןכיסא בגן
* גליםגלים
* סתוסתו
* גלוית דואר גלוית דואר
* תמונת קרב תמונת קרב
* אישה פריזאית אישה פריזאית
* בית העירייה בית העירייה

קישורים חיצוניים
----------------

ויקישיתוף מדיה וקבצים בנושא **לודוויג דטמן** בוויקישיתוף

הערות שוליים
------------

1. ↑  Literature about Ludwig Dettmann, www.landesbibliographie-mv.de
2. ↑  Biographies of Kunstakademie Konigsberg Directors
3. ↑  Ernst A. (Ernst August) Lehmann, Leonhard Adelt, Jay Dratler, Charles E. (Charles Emery) Rosendahl, **Zeppelin, the story of lighter-than-air craft**, London, New York [etc.] Longmans, Green and co. 1937
4. ↑  Buchstabe D, Liste der auszusondernden Literatur. Herausgegeben von der Deutschen Verwaltung für Volksbildung in der sowjetischen Besatzungszone. Vorläufige Ausgabe nach dem Stand vom 1. April 1946 (Berlin: Zentralverlag, 1946). www.polunbi.de

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007372041205171
* GND: 116086483
* ISNI: 0000 0000 7149 1725
* LCCN: n2002067275
* NKC: xx0104620
* RKD: 267125
* SUDOC: 137771894
* ULAN: 500027504
* VIAF: 77058409
* WorldCat: lccn-n2002067275

 |
מגדל הפעמונים של הקתדרלה וצריחו המחודד. הכיפה הגדולה משמאל לו שייכת לכנסייה הכרמליתית הקתולית
**קתדרלת פאולוס הקדוש** (במלטית: **Il-Pro katridral ta San Pawl**; באנגלית: **St Paul's Pro-Cathedral**) בוולטה בירת מלטה, היא קתדרלה אנגליקנית, השייכת לדיוקסיה של גיברלטר, ומעמדה הוא של פרו-קתדרלה (כנסייה המשמשת כקתדרלה באופן זמני או במשותף עם קתדרלה אחרת). הקתדרלה מוקדשת לפאולוס הקדוש, אשר ביקר במלטה בשנת 60 לערך, והחל בניצורה.

הקתדרלה הוקמה ביוזמתה של המלכה אדלייד, אשתו של ויליאם הרביעי, מלך הממלכה המאוחדת, אשר נוכחה בעת ביקורה באי, כי אין בו כנסייה אנגליקנית. היא ניצבת במקום בו עמדה קודם לכן "אכסניית גרמניה" שתכנן האדריכל ג'רולאמו קסאר עבור האבירים ההוספיטלרים יוצאי גרמניה (Auberge d'allemagne), ואשר נהרסה כדי לפנות מקום למבנה החדש. הקמת המבנה בסגנון האדריכלות הנאו-קלאסית החלה ב-20 במרץ 1839 והסתיימה חמש שנים לאחר מכן, בשנת 1844. הקתדרלה ניצבת סמוך לחופי נמל מרסמשט בצפונה של ולטה, והיא ניכרת במגדל פעמונים הנושא צריח מחודד, והמתנשא לגובה של 61 מטרים.

קישורים חיצוניים
----------------

ויקישיתוף מדיה וקבצים בנושא **קתדרלת פאולוס הקדוש** בוויקישיתוף
* 

* אתר האינטרנט הרשמי של קתדרלת פאולוס הקדוש
* אתר הדיוקסיה האנגליקנית של מלטה
* הקתדרלה באתר לשכת התיירות של מלטה

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2008111928
* VIAF: 135258260
* WorldCat: lccn-no2008111928

 |
**זיזף פירות קריבי** (שם מדעי: *Brachyphylla*), הוא סוג של עטלף בינוני במשפחת הזיזפיים, הכולל 2 מינים, החיים באזור הקריביים. הסוג הוקם במקור בשנת 1834 על ידי הזואולוג הבריטי ג'ון אדוארד גריי, ומשמעות שמו המדעי היא "עלה קצר" בהתייחסות לעיטור העלה האפי הבלתי מפותח. סוג זה קרוב מבחינה חיצונית ופילוגנטית לסוגים זיזף פרחים וזיזף פרחים ארוס החיים אף הם בקריביים.

תיאור
-----

לזיזף הקריבי גולגולת רחבה ומסיבית, אוזניים בינוניות ומחודדות וצפירים קטנים. החוטם קצר, קירח ונפוח, והאף קטום וריבועי ומזכיר את אף החזיר; העיטור האפי מורכב מדיסקית קטנה בצורת V מעל הנחיריים שכמעט ואינה נראית במבט שטחי. השפתיים גדולות ובולטות, והן מכוסות ביבלות.

הזיזפים הקריבים הם עטלפים בגודל בינוני; אורך הראש והגוף 7–10 ס"מ, אורך הזרוע 5–6.8 ס"מ והמשקל 27–53 גרם. הנקבה גדולה מן הזכר. הסוג חסר זנב ובעל קרום תעופה אחורי רחב למדי.

פרוות הזיזף קצרה, רכה וזיפית. צבעה נע בין זהוב לבז׳ או שנהב, חום כתמתם או אפרפר. על הפנים, הצוואר והמצח עשוים להיות קטעי שיער חיוורים יותר, וסביב העיניים והאוזניים יש לעיתים קרובות כתמים שחורים. האוזניים, הזרועות והרגליים בצבע בורדו כהה, הכנפיים שחורות והאף והשפתיים ורודים-אדמדמים.

ביולוגיה
--------

שני המינים בסוג אנדמיים לאזור הקריביים באמריקה הצפונית; מין אחד מצוי באנטילים הגדולים ומין שני באנטילים הקטנים. בית הגידול של הסוג מורכב מיער גשם טרופי, בתה חופית, ביצות ויערות הרריים נמוכים. המינים בסוג פעילי לילה, ויוצאים לפעילות כשעה לאחר השקיעה. ביום הם ישנים בקבוצות של 30–40 פרטים או במושבות גדולות של אלפי פרטים במערות לחות, נקיקים, צמרות עצים, צוקים ומבנים נטושים. במושבות גדולות, הזיזפים הקריבים לנים לצידם של זיזפי פרחים ושפתניים.

הזיזפים הקריבים מחפשים את מזונם על האדמה או בין צמרות העצים. הם ניזונים בעיקר מפירות טרופיים דוגמת מנגו, פפאיה, שקד טרופי, קיגליה מנוצה, בומבק צייבה, דקל מלכותי קובני, תספזיה, בננה וספודילה; בנוסף, הם מגוונים את תזונתם בצוף, אבקנים וחרקים.

הזיזפים הקריבים הם עטלפים תוקפניים למדי: הם עשויים לנשוך ולסרוט זה את זה ללא סיבה והאגרסיביות שלהם גוברת עוד יותר בסמוך לאתרי האכלה. הרבייה מתרחשת בסביבות אוקטובר וההמלטות נופלות בין דצמבר למאי. לאחר עונת הרבייה הזיזפיות מתקבצות במושבות גדולות בעומק המערות לקראת ההמלטות. מרבית הזיזפיות ממליטות צאצא יחיד בכל פעם.

מינים
-----

בסוג זה 2 מינים:

* זיזף פירות קובני (*Brachyphylla nana*) – הקטן מבין השניים. מצוי בקובה, היספניולה, איי טרקס וקייקוס, איי קיימן ובעבר גם בג'מייקה.
* זיזף פירות אנטילי (*Brachyphylla cavernarum*) – מצוי בפוארטו ריקו והאנטילים הקטנים.

קישורים חיצוניים
----------------

ויקישיתוף מדיה וקבצים בנושא **זיזף פירות קריבי** בוויקישיתוף
* זיזף פירות קריבי, באתר ITIS (באנגלית)
* זיזף פירות קריבי, באתר NCBI (באנגלית)
* זיזף פירות קריבי, באתר Animal Diversity Web (באנגלית)
* זיזף פירות קריבי, באתר האנציקלופדיה של החיים (באנגלית)
* זיזף פירות קריבי, באתר GBIF (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007283968805171

 |
**דניאל סידס** (נולד ב-7 ביוני 1963) הוא שדרן רדיו, איש טלוויזיה, יועץ מוזיקה ו-DJ.

ביוגרפיה
--------

סידס נולד והתחנך בתל אביב, בה הוא מתגורר עד היום. למד בתיכון עירוני ה' ואת שירותו הצבאי עשה כנגן גיטרה במקהלת צה"ל בתחילת שנות ה-80 של המאה ה-20. בין האמנים ששירתו איתו באותה תקופה ניתן למצוא את דוד ד'אור, אתי אנקרי, אורנה דץ, רמי קלינשטיין, דפנה רכטר ודרור קרן.
לאחר שירותו הצבאי ליווה כנגן גיטרה מספר אמנים, ביניהם שרון ליפשיץ וירדנה ארזי. עבד בין השאר גם עם עופר מאירי, ישראל ברייט, ליאור טבת ועופר אקרלינג. בנוסף הקליט שירים, בין היתר למילים של יאיר לפיד, אך עד היום לא הוציא אלבום מוזיקה משיריו.

בתחילת שנות ה-90 של המאה ה-20 התגורר מספר שנים במנהטן, שם התפרנס כבייביסיטר לכלבים וחתולים. באותה תקופה החל לכתוב גם כתבות בידור לעיתוני הנוער "ראש אחד" ו"מעריב לנוער".
כשחזר לארץ הוזמן על ידי חברו הטוב יאיר לפיד להצטרף ללהקת התוכנית טלוויזיה "סוגרים שבוע" בערוץ 1, אותה הגיש לפיד ולאחר מכן אמנון לוי.
באותן שנים החל לעבוד גם כשדרן רדיו ועורך מוזיקלי בתחנת 'רדיו תל אביב'. את החיבור עם התחנה עשתה השדרנית מיכל ניב, גם היא חברה קרובה.
סידס מגיש את "גומרים הולכים" בימי שישי בבוקר, תוכנית אקטואליה דעתנית עם הרבה הומור. עד שנת 2008 הגיש את התוכנית עם עמנואל רוזן ומאז ועד היום עם הפרשן המדיני של חדשות ערוץ 2, אודי סגל.
בשנים האחרונות החל להגיש פינות בידור בתוכנית "שש עם עודד בן עמי" והוא מוזמן פעמים רבות כפרשן בידור לתוכניות טלוויזיה שונות.
בשנת 2003 התחיל לעסוק בייעוץ מוזיקלי לתוכניות טלוויזיה ולפרסומות. עיקר עבודתו בתחום מתרכזת בחדשות ערוץ 2 אך ניתן למצוא את שמו גם כיועץ בתוכניות אחרות בערוצים שונים. משמש גם כמרצה אורח בתחום הייעוץ המוזיקלי והרדיו בפורומים רבים.
בשנים האחרונות החל לתקלט באירועים פרטיים, חתונות ובמועדונים. ניגן בין השאר בחתונות של ליאור אשכנזי, איגי וקסמן וליאור דיין.

השתתף בתפקידי אורח משניים בסדרות "תעשה לי ילד" ו"פלורנטין"

במהלך 2008 התגלתה אצלו מלנומה גרורתית ממנה החלים בעזרת טיפול מתקדם.

קישורים חיצוניים
----------------

* דניאל סידס, ברשת החברתית פייסבוק
* דניאל סידס, ברשת החברתית אקס (טוויטר)
* דניאל סידס, ברשת החברתית LinkedIn
* דניאל סידס, במיזם "אישים" לתיעוד היצירה הישראלית
* כתבות של דניאל סידס, באתר מאקו
* סמדר שילוני, גבר-גבר, באתר ynet, 3 בפברואר 2006
* כתבה של גבי גזית באתר רדיו ללא הפסקה
* אבי בטלהיים, מכון עם חזון, באתר News1 מחלקה ראשונה‏, 12 באפריל 2010
* כתבה בידיעות אחרונות
* אביעד פוהורילס, חולה לא פעיל, תקליטן חתונות ושמאלני הגון: דני סידס חוזר לחיים, באתר nrg‏, 24 בינואר 2014
* ליאת רון, ‏"הגראס מרדים אותי, אז ביום אני לוקח כדור הרגעה", באתר גלובס, 6 בספטמבר 2014

הערות שוליים
------------

1. ↑   העתיד כבר כאן עונה 1 | פרק 3 – חיסון נגד הסרטן, סרטון בערוץ "כאן 11 – תאגיד השידור הישראלי", באתר יוטיוב (אורך: 29:47)
**פרידריך פרדיננד, דוכס אנהלט-קתן** (בגרמנית: **Herzog Friedrich Ferdinand von Anhalt-Köthen**; ‏25 ביוני 1769 – 23 באוגוסט 1830) היה נסיך גרמני מבית אסקניה אשר היה שליט נסיכות אנהלט-פלס, ולאחר מכן שליט דוכסות אנהלט-קתן.

ביוגרפיה
--------

פרידריך פרדיננד נולד ב-25 ביוני 1769, לפרידריך ארדמן, נסיך אנהלט-פלס וללואיזה פרדיננדה משטולברג-ורניגרודה, בתו של היינריך ארנסט, רוזן שטולברג-ורניגרודה.

בשנת 1786 הוא הצטרף לשורות הצבא הפרוסי, שם הוא הועלה לדרגת גנרל מיור, ומ-1792 עד 1794, הוא נלחם במערכות הצבאיות על הריין.

בשנת 1797 מת אביו, ומכיוון שאחיו הבכור היה עם פיגור שכלי, ירש פרידריך פרדיננד את נסיכות אנהלט-פלס, שהייתה חלק מממלכת פרוסיה, אולם בשנת 1803 הוא חזר לשרת בצבא הפרוסי.

ב-20 באוגוסט 1803 התחתן פרידריך פרדיננד עם לואיזה, נסיכת שלזוויג-הולשטיין-זונדרבורג-בק, בתו של פרידריך קרל לודוויג, דוכס שלזוויג-הולשטיין-זונדרבורג-בק ופרדריקה, רוזנת שליבן, שהייתה נסיכה דנית מצאצאי כריסטיאן השלישי, מלך דנמרק, אולם היא מתה כעבור 3 חודשים ללא ילדים.

לאחר קרב ינה-אאורשטדט, הוא פיקד על הרגימנט שלו בצהדניק ליד קווי האויב, אך נאלץ לסגת לבוהמיה על מנת להבטיח את הפירוק מנשק של האוסטרים. מיד לאחר מכן הוא פרש מן הצבא ועשה טיול בהולנד ובצרפת לפני שחזר לפלס. במהלך מלחמת הקואליציה האנטי-צרפתית השישית ב-1813, הוא היה המפקד של האזור הכפרי בשלזיה.

אשתו הראשונה, לואיזה משלזוויג-הולשטיין-זונדרבורג-בק
אשתו השנייה יוליה פון ברנדנבורג
ב-20 במאי 1816 התחתן פרידריך פרדיננד בשנית עם הרוזנת יוליה פון ברנדנבורג, בת לא חוקית של פרידריך וילהלם השני מלך פרוסיה והרוזנת סופיה פון דהנהוף, אולם גם ממנה לא היו לו ילדים.

בשנת 1818 מת דודנו לודוויג אוגוסט, דוכס אנהלט-קתן ללא יורשים, ופרידריך פרדיננד ירש את הדוכסות, וזמן קצר לאחר מכן, הוא ויתר על אנהלט-פלס לאחיו היינריך.

במהלך טיול בפריז בשנת 1825, המירו פרידריך פרדיננד ואשתו את דתם לקתוליות, אולם ניסיונם להמיר את תושבי קתן לאמונה הקתולית נתקלה בהתנגדות מוחלטת.

פרידריך פרדיננד שיפץ את הארמון בניינבורג בעזרת האדריכל גוטפריד בנדהאואר, ובשנת 1828 הוא ייסד מושבה בדרום אוקראינה בשם "אסקניה-נובה", שהייתה ממוקמת בערבות הטאורי, בחלק הצפוני של חצי האי קרים.

ב-23 באוגוסט 1830 מת פרידריך פרדיננד בקתן, ואחיו היינריך, דוכס אנהלט-קתן עלה לשלטון במקומו.

קישורים חיצוניים
----------------

ויקישיתוף מדיה וקבצים בנושא **פרידריך פרדיננד, דוכס אנהלט-קתן** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 121733939
* ISNI: 0000 0001 1864 0135
* LCCN: no2011043206
* NLP: A31331373
* VIAF: 169828424
* WorldCat: lccn-no2011043206

 |
המונח "סנט מייקל" מפנה לכאן. אם הכוונה למשמעות אחרת, ראו סן מיגל.שרידיו של מבצר סנט מייקל הראשון באיל-פונטה
שרידיו של מבצר סנט מייקל השני לחופי ערוץ המספנה
**מבצר סנט מייקל** (מלטית **Forti San Mikiel**; אנגלית **Fort Saint Michael**) הוא שמם של שני מבצרים שונים שהקימו ההוספיטלרים על חצי האי הקטן עליו שוכנת כיום העיר סנגלאה במלטה.

המבצר הראשון בשם זה הוקם בין השנים 1551 ל-1565 ב"איל-פונטה" שבקצהו הצפון-מערבי של חצי האי, והוא השקיף על הנמל הגדול. בעת המצור הגדול ששמו העות'מאנים על מלטה בשנת 1565, התבססה הגנתם של ההוספיטלרים על שלושת מבצריהם שלחופי הנמל הגדול - מבצר סנט מייקל, מבצר סנט אלמו (כיום בוולטה) ומבצר סנט אנג'לו בבירגו. המבצר הותקף על ידי העות'מאנים ושימש כזירה לקרבות קשים ועקובים מדם; הוא שרד את המצור, אך ספג נזקים כבדים. שרידיו של מבצר זה נותרו בגני איל פונטה. 

לאחר המצור והקמתה מחדש של העיר, הוסב השם "מבצר סנט מייקל" או "סוללת סנט מייקל" אל מערך הביצורים בצידה הדרום-מזרחי של העיר, היינו בבסיסו של חצי האי הפונה אל היבשה. מבצר זה נהרס במספר שלבים החל במאה ה-19 כדי לפנות מקום למספנה, ובמאה ה-20 לבית ספר. המבצר נפגע באורח קשה בהפצצות האוויריות על מלטה בזמן מלחמת העולם השנייה, וכיום נותרו ממנו שרידים בלבד.

קישורים חיצוניים
----------------

ויקישיתוף מדיה וקבצים בנושא **מבצר סנט מייקל** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007555269005171
* LCCN: n82167110
* VIAF: 126698398
* WorldCat: lccn-n82167110

 |
פרווה של חתול זהוב אפריקני
**חתול זהוב אפריקני** (שם מדעי: *Caracal aurata*) הוא מין של טורף ממשפחת החתוליים המצוי ביערות אפריקה שמדרום לסהרה. למרות השם וצבע הפרווה הוא אינו קרוב לחתולים הזהובים של דרום מזרח אסיה והודו אלא דווקא לקרקל, אשר כיום נחשב לקרובו לסוג.

ממדים
-----

החתול הזהוב הוא טיפוס גדול בין החתולים הקטנים ושוקל כפליים מחתול בית. אורכו של חתול זה 61-101 ס"מ, גובהו 38-55 ס"מ ומשקלו 5-16 ק"ג. הזכרים גדולים מעט מהנקבות. לחתול זה פרווה זהובה שנתנה לו את שמו, שיכולה להיות גם בצבעים כהים יותר עד חום כהה והוא גם מנומר בכתמים שחורים. הזנב ארוך ומגיע לאורך 16-46 ס"מ. כמו לרוב החתולים יש לו ניבים חדים המותאמים להריגת הטרף וטפרים נשלפים בין הכפות. הוא בעל אוזניים ארוכות ועיניים זוהרות בחושך בצבע ירוק. כמו כן יש לו שפם ארוך העוזר לו למצוא את דרכו באפילה.

אקולוגיה
--------

החתול הזהוב חי בטבע ביערות מערב אפריקה מסנגל במערב לקניה במזרח ומהרפובליקה המרכז-אפריקאית בצפון לאנגולה בדרום. הוא מצוי ביערות גשם טרופיים עד גובה 3,000 מ' והוא מעדיף בתי גידול הקרובים לנהר. הוא מצוי גם ביערות קטנים יותר כמו יער עננים או יערות במבוק אבל לא במישורים פתוחים.

החתול הוא צייד הניזון ממיני טרף קטנים כמו דוחיים, זוחלים כולל נחשים שונים, עופות, אבל בעיקר יונקים כמו שפניים, קופים צעירים, סנאיים ושאר מכרסמים, ואף עופרים של צביונים ואנטילופות או חזירי יערות צעירים ובאזורים מסוימים גם חיות בית קטנות. הוא תוקף את קורבנו מהמארב ונועץ בו את שיניו החדות בגרונו וכך הורגו. החתולים צדים את טרפם בעיקר בלילה.

כמו רוב החתולים הוא חי בבדידות משאר קרוביו ונפגש עם הנקבה רק לצורכי רבייה. היא ממליטה גור או שניים שמתבגרים תוך 6-7 שבועות. הם יכולים לחיות בשבי עד 18 שנה, אך לא ידוע מה המצב בטבע.

החתול ניצוד בטבע על ידי ציידים לשם פרוותו ובשרו וגם היערות שבהם הוא חי נכרתים ועל כן הם בסכנת הכחדה בטבע.

קישורים חיצוניים
----------------

ויקישיתוף מדיה וקבצים בנושא **חתול זהוב אפריקני** בוויקישיתוף
* חתול זהוב אפריקני, באתר ITIS (באנגלית)
* חתול זהוב אפריקני, באתר NCBI (באנגלית)
* חתול זהוב אפריקני, באתר Animal Diversity Web (באנגלית)
* חתול זהוב אפריקני, באתר האנציקלופדיה של החיים (באנגלית)
* חתול זהוב אפריקני, באתר GBIF (באנגלית)
* חתול זהוב אפריקני באתר הרשימה האדומה של IUCN

| חתוליים |
| --- |
| חתולים קטנים |
| חתול | חתול חולות • חתול ביצות • חתול שחור-רגל • חתול מדבר סיני • חתול בר (חתול הבית) |   |
| חתול פאלאס (סוג ומין יחיד) | חתול פאלאס |
| חתול זהוב | חתול זהוב אסייתי • חתול זהוב בורנאי |
| חתול נמרי | חתול נמרי בנגלי • חתול דגים נמרי • חתול נמרי שטוח-ראש • חתול נמרי כהה • חתול נמרי סונדי |
| שונר | שונר צפוני • שונר קנדי • שונר איברי • שונר מצוי |
| קרקל | קרקל • חתול זהוב אפריקני |
| סרוואל (סוג ומין יחיד) | סרוואל |
| נמרון | אוצלוט • מרגיי • נמרון מנוקד • חתול קולוקולו • נמרון הפנטנל • נמרון הפמפס • נמרון ג'ופרי • חתול קודקוד • נמרון האנדים • נמרון דרומי |
| פומה | פומת ההרים • יגוארונדי |
| חתול שיש (סוג ומין יחיד) | חתול שיש |
| חתולים גדולים |
| נמר ערפילי | נמר ערפילי מצוי • נמר ערפילי בורנאי |
| ברדלס (סוג ומין יחיד) | ברדלס |
| פנתר | אריה • טיגריס • נמר • יגואר • נמר השלג |
המונח "אסוציאטיביות" מפנה לכאן. אם הכוונה למשמעות אחרת, ראו אסוציאטיביות (פירושונים).
במתמטיקה, **פעולה אסוציאטיבית** היא פעולה בינארית המקיימת את **חוק הקיבוץ**, כלומר, לכל \ a,b,c מתקיים \ a\*(b\*c)=(a\*b)\*c. פעולות החיבור והכפל של מספרים הן דוגמאות חשובות לפעולות אסוציאטיביות. דוגמה כללית יותר היא פעולת ההרכבה של פונקציות (ראו להלן), שבזכותה קיימות עוד פעולות אסוציאטיביות רבות, כמו כפל מטריצות.

לפעולות אסוציאטיביות תפקיד מרכזי באלגברה מופשטת - מערכת הכוללת קבוצה עם פעולה אסוציאטיבית נקראת חבורה למחצה, והנחות נוספות על הפעולה מוליכות להגדרה של מונויד ושל חבורה. בכל חוג הכפל הוא אסוציאטיבי; באלגברה נלמדות גם מערכות שבהן הכפל אינו אסוציאטיבי.

פעולות בכמה איברים
------------------

הרכבה של פעולות מאפשרת להגדיר בעזרת פעולה בינארית גם פעולות במספר כלשהו של משתנים. למשל, בארבעה משתנים קיימות הפעולות {\displaystyle \ (x\_{1},x\_{2},x\_{3},x\_{4})\mapsto x\_{1}\*(x\_{2}\*(x\_{3}\*x\_{4})),\,x\_{1}\*((x\_{2}\*x\_{3})\*x\_{4}),\,(x\_{1}\*x\_{2})\*(x\_{3}\*x\_{4}),\,(x\_{1}\*(x\_{2}\*x\_{3}))\*x\_{4},\,((x\_{1}\*x\_{2})\*x\_{3})\*x\_{4}}. מספר הפעולות השונות שאפשר להגדיר באופן הזה, כאשר \* הוא אופרטור בינארי, הוא מספר קטלן. אם הפעולה אסוציאטיבית, כל הפעולות מתלכדות.

הכללות
------

בדרך כלל המונח "פעולה אסוציאטיבית" מתייחס, כאמור, לפעולה בינארית, כלומר לפונקציה \ A\times A\rightarrow A. עם זאת למלה "פעולה" יש גם משמעות רחבה יותר, והיא עשויה לחול על כל פונקציה דו-מקומית \ A\times B\rightarrow C. במצב שבו מוגדרות פעולות \ f:A\times B\rightarrow X, \ g:B\times C\rightarrow Y, וכן \ a:X\times C\rightarrow \Omega  ו-\ b:A\times Y\rightarrow \Omega , אומרים שהמערכת אסוציאטיבית (או שאחת הפעולות אסוציאטיבית ביחס לאחרות) אם הדיאגרמה

\ {\begin{array}{ccc}A\times B\times C&\longrightarrow ^{{1\times g}}&A\times Y\\\downarrow ^{{f\times 1}}&&\downarrow ^{{b}}\\X\times C&\longrightarrow ^{{a}}&\Omega \end{array}} קומוטטיבית.
הרכבה של פונקציות היא אסוציאטיבית במובן הכללי הזה: לכל שלוש פונקציות \ X{\stackrel {f}{\rightarrow }}Y{\stackrel {g}{\rightarrow }}Z{\stackrel {h}{\rightarrow }}U מתקיים \ (h\circ g)\circ f=h\circ (g\circ f). גם פעולת הכפל בסקלר של מודול M מעל חוג R היא אסוציאטיבית במובן דומה: לכל \ a,b\in R ו-\ v\in M מתקיים \ a(bx)=(ab)x.

היעדר תלות בקומוטטיביות
-----------------------

אין קשר ישיר בין אסוציאטיביות לתכונה אחרת של פעולות בינאריות, קומוטטיביות: 

* ישנן פעולות שהן גם קומוטטיביות וגם אסוציאטיביות (לדוגמה: חיבור וכפל במספרים, AND, OR, XOR).
* ישנן פעולות שהן לא קומוטטיביות ולא אסוציאטיביות (לדוגמה: חיסור וחילוק).
* ישנן פעולות שהן קומוטטיביות אבל לא אסוציאטיביות (למשל: הערך המוחלט של ההפרש, NOR ,NAND).
* ישנן פעולות שהן לא קומוטטיביות אבל כן אסוציאטיביות (למשל: הפעולה המוגדרת לפי \ a\#b=a, או כפל מטריצות).

ראו גם
------

* אלגברה לא אסוציאטיבית

קישורים חיצוניים
----------------

* פעולה אסוציאטיבית, באתר MathWorld (באנגלית)
אוניית הקיטור **דונאו** (בגרמנית SS ***Donau***) הייתה אוניית נוסעים ומשא של נורדויטשר לויד. במהלך מלחמת העולם השנייה הקריגסמרינה השתמש בה כספינת תובלה בין נורווגיה לגרמניה. היא נודעה כ"ספינת העבדים" לאחר שהאס אס והגסטפו העבירו באמצעותה 540 יהודים מנורווגיה לשצ'צ'ין, משם נלקחו ברכבת לאושוויץ. רק תשעה מהיהודים שהיו על סיפון הדונאו שרדו.

היסטוריה
--------

דונאו נבנתה בהמבורג עבור חברת הספנות הגרמנית נורדויטשר לויד מברמן ובנייתה הושלמה ב-1929. משקלה היה 9,035 טון ברוטו והיא נחשבה לגדולה בתקופתה. האונייה הייתה יוצאת דופן בקרב ספינות משא בהיותה מונעת על ידי מנוע קיטור וטורבינת קיטור.

בשנת 1952 חולצו הריסות הספינה.
דונאו גויסה לשירות במלחמה והיא צוידה בכלי נשק נגד מטוסים ובמטעני עומק. היא הוכנסה לשירות לטובת הובלת חיילים מהחזית המזרחית דרך שצ'צ'ין שבפולין ומשם לאוסלו ובחזרה.

מקס מאנוס על סיפון של הדונאו שחולצה מהים ב-1952.
ב-26 בנובמבר 1942 כוחות המשטרה הנורווגיים בהנחיית הגסטפו מסרו 532 אסירים יהודים לאס.אס במזח 1 בנמל אוסלו. הספינה הייתה בפיקודו של אונטר-שטורמפיהרר קלאוס גרוסמן ואוברלויטננט מאניג. גברים ונשים הוכנסו לאזורים נפרדים בספינה, ללא תנאים סניטריים בסיסיים וללא טיפול על ידי החיילים. רק 9 מהאסירים שהועברו שרדו את המסע ואת מחנות ההשמדה.

ב-16 בינואר 1945 רוי נילסן ומקס מאנוס שתלו 10 פצצות מתחת לקו המים לאורך מקטע של 60 מטרים בצד הנמל של הספינה, בזמן שהיא עגנה באוסלו. הכוונה הייתה שהפצצות יתפוצצו בים הפתוח, אך מכיוון שהיציאה בבוקר 17 בינואר 1945 התעכבה, הפצצות התפוצצו לפני שהדונאו הגיעה ליעדה. שבע שנים לאחר מכן חולצו ההריסות האונייה והיא נגררה לברמרהאפן לצורך גריטה.

בתרבות
------

האוניה מופיעה בסרט הנורווגי מ-2008 מקס מאנוס, וכן בסרט הנורווגי מ-2020 נבגדים.

ראו גם
------

* שואת יהודי נורווגיה

קישורים חיצוניים
----------------

ויקישיתוף מדיה וקבצים בנושא **דונאו** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**

הערות שוליים
------------

1. ↑  SS Donau (+1945), wrecksite
2. ↑  Postboks 1168 Blindern. "Transporten med D/S Donau - HL-senteret" (בנורווגית). Hlsenteret.no. נבדק ב-2012-07-16.
3. ↑  Av Astrid Hygen Meyer. "Klassekampen : Aldri mer 26. november". Klassekampen.no. נבדק ב-2012-07-16.
4. ↑  האנדרטה לזכר יהודי נורבגיה המגורשים, באתר www.hlsenteret.no
**אלכסנדר מלחי** (17 במרץ 1894 - 8 בדצמבר 1979) היה רופא, עורך ומתרגם עברי. מחלוצי מחברי-הספרים בתחום הרפואה בארץ ישראל. ב-1928 חיבר את "מילון רפואי-עברי". מלחי חידש מילים רבות בשפה העברית מתחומי הרפואה, גוף האדם ומדעי הטבע במילון שהוציא.

קורות חייו
----------

נולד ב-1894 באימפריה הרוסית בשם אלכסנדר זלצמן ליעקב ויוכבד. עלה לארץ ישראל ב-1909. ב-1913 סיים את המחזור הראשון בגימנסיה העברית הרצליה, משם המשיך ללימודי רפואה בברלין. נשא את רות, בתו של אברהם צבי מוסקוביץ.

עבד כרופא בבית החולים הבריטי בירושלים. מלחי היה מדוברי העברית הראשונים בארץ.

ב-1928 הוציא לאור את הספר "Thesaurus medicus hebraicus - מילון רפואי עברי" בהוצאת "אחדות" בתל אביב. מילון זה היה פורץ דרך, משום שהוא נדרש לראשונה לתרגם מאנגלית או מלטינית מילים בשפה העברית מתחומי הרפואה ושאר מדעי הטבע. בהם מתחומי הבוטניקה, הצואולוגיה, הפיזיקה והכימיה.

במילון נכללו הערות וציונים בתחתית כל עמוד, המציינים את מקורה של כל מילה. רבות מהם הצעות מקוריות של מלחי, שנכנסו ללקסיקון העברי. בין המקורות רבים מפנים לתלמוד ולארון הספרים היהודי, אחרים להוגים ומחברים ציוניים בני התקופה, ואחרים מתבססים על שפות זרות. בהקדמתו לספר כתב מלחי:

> 
> ...השתדלתי לאסוף ולצבור מאוצרות הספרות העברית לכל תקופותיה מכל הטוב והמתאים למטרתי. נוסף לזה השתמשתי בחומר הלשוני הרב הנמצא ברשימות השעורים למדעי הטבע של רבותי, מורי הגמנסיה העברית בתל-אביב. ובכל זאת, כשנגשתי לסדור החומר ולהשואתו אל המלונים מסוג זה בלועזית, חסרו לי עוד מונחים למאות. ואף כי עיקר כונתי היה לכנס את הנמצא ולסדר את הקיים, הוכרחתי להוסיף כמה וכמה חדושים והצעות. עשיתי זאת בזהירות יתרה ומתוך הסוס מרובה ואגב השואה ללשונות זרות עתיקות וחדשות ובעקבות גדולים וטובים שקדמוני..
> 
> 
> 
> — ירושלים, חנוכה ה'תרפ"ח
> 

נפטר ב-1979 ונקבר בבית העלמין בחולון.

מספריו
------

* **Das Trachom in Palästina**. Sonderabdruck aus dem Archiv für Augenheilkunde, 1919. עבודת דוקטורט. ברלין.
* **השחפת : מהותה, התפשטותה והשמירה מפניה**. דפוס אחדות, תל אביב. 1924.
* "**Thesaurus medicus hebraicus - מילון רפואי עברי**. כולל מונחים בחכמת הרפואה ומדעי הטבע, בצירוף הערות וציונים". דפוס אחדות, תל אביב. 1928.
* "**הטפול בילד הבריא והחולה בארץ ישראל - ספר שימושי לאחיות ולאימהות**". 1929. ירושלים.
* **פאול ווריגיניה**. תרגום מצרפתית. 1945. הוצאת שרברק תל אביב.

קישורים חיצוניים
----------------

* **אלכסנדר מלחי**. באתר הספרייה הלאומית

הערות שוליים
------------

1. ↑  הרופא העברי שלא השחית זמנו והביא לנו את ה"אוננות" באתר הארץ

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 72353397
* WorldCat (עם VIAF): 72353397

 |